Էլսեիդ Հյուսայ

Էլսեիդ Հյուսայ (ալբ․՝ Elseid Hysaj, փետրվարի 2, 1994(1994-02-02), Շկոդեր, Ալբանիա), ալբանացի պրոֆեսիոնալ ֆուտբոլիստ։ Ներկայումս հանդես է գալիս Նապոլիի և Ալբանիայի ազգային հավաքականի կազմում։ Խաղում է աջ պաշտպանի դիրքում, թեև կարող է խաղալ նաև որպես ձախ պաշտպան։
Հյուսայը կարիերան սկսել է Ալբանիայում, սակայն 2009 թվականին տեղափոխվել է Իտալիա իր հոր մոտ՝ միանալով Էմպոլիի ակադեմիային։ Իր պրոֆեսիոնալ դեբյուտը նշել է 2011 թվականին և շուտով դարձել թիմի հիմնական կազմի խաղացող՝ 2012-13 մրցաշրջանում Էմպոլիի հետ որակավորվելով Սերիա A: 2015 թվականի ամռանը Հյուսայը տեղափոխվել է Նապոլի՝ 6 միլիոն եվրոյի դիմաց՝ դառնալով երկրորդ ամենաթանկ ալբանացի ֆուտբոլիստը Լորիկ Ցանայից հետո։


== Ակումբային կարիերա ==


=== Էմպոլի ===
Հյուսայը ֆուտբոլիստի կարիերան սկսել է Շկոդրայում, սակայն 2009 թվականին՝ 14 տարեկան հասակում տեղափոխվել է Իտալիա՝ միանալով Էմպոլիի ակադեմիային։ Առաջին անգամ Հյուսայը Էմպոլիի հայտացուցակում ընդգրկվել է 2011 թվականի հոկտեմբերի 9-ին՝ Վարեզեի դեմ խաղում, սակայն այդպես էլ խաղադաշտ դուրս չի եկել։ Իր պրոֆեսիոնալ դեբյուտը նշել է 2011 թվականի նոյեմբերի 24-ին՝ Ֆիորենտինայի դեմ Իտալիայի գավաթի խաղում։ Իր առաջին հանդիպումը առաջնությունում ալբանացին անցկացրեց 2012 թվականի հոկտեմբերի 22-ին՝ Վիրտուս Լանչանոյի դեմ խաղում։ 2012-13 մրցաշրջանում Հյուսայը անցկացրեց 35 հանդիպում՝ օգնելով իր թիմին հասնել Սերիա B-ի փլեյ-օֆֆի եզրափակիչ, որտեղ սակայն Էմպոլին 2-1 ընդհանուր հաշվով պարվեց Լիվորնոյին։
2013 թվականի սեպտեմբերի 19-ին Հյուսայը երկարաձգեց իր պայմանագիրը Էմպոլիի հետ մինչև 2015 թվականը։ Իր առաջին գոլը պրոֆեսիոնալ կարիերայում խփեց 2014 թվականի ապրիլի 17-ին՝ Վիրտուս Լանչանոյի դեմ խաղում։ Այս մրցաշրջանում ալբանացին անցկացրեց 34 հանդիպում՝ դառնալով 1 գոլի հեղինակ, իսկ Էմպոլին տեղափոխվեց Սերիա А` 6 տարվա բացակայությունից հետո։
Իր դեբյուտը Սերիա A-ում Հյուսայը նշեց 2014 թվականի օգոստոսի 31-ին՝ Ուդինեզեի դեմ խաղում։ 2014 թվականի հոկտեմբերի 31-ին՝ Հյուսայը երկարաձգեց իր պայմանագիրը ակումբի հետ մինչև 2017 թվականը։ 2015 թվականի հունվարի 6-ին՝ Վերոնայի դեմ գոլազուկ ոչ-ոքուց հետո նա ընդրգկվեց Սերիա A-ի շաբաթվա խորհրդանշական հավաքականում։ 2014-15 մրցաշրջանում Հյուսայը անցկացրեց 36 հանդիպում առաջնությունում, ինչպես նաև 3 խաղ գավաթում, որտեղ Էմպոլին 1/8 եզրափակչում պարտվեց Ռոմային։


=== Նապոլի ===
2015 թվականի օգոստոսի 3-ին Հյուսայը 5 տարվա պայմանագիր կնքեց Նապոլիի հետ։ Ակումբը նրա համար վճարեց 6 միլիոն եվրո՝ դարձնելով երկրորդ ամենաթանկ ալբանացի ֆուտբոլիստը՝ Լորիկ Ցանայից հետո, ով 2011 թվականին Գալաթասարայից Լացիո էր տեղափոխվել 6․75 միլիոն եվրոյի դիմաց։
Իր դեբյուտը Նապոլիի կազմում Հյուսայը նշեց 2015 թվականի օգոստոսի 23-ին՝ Սասուոլոյի դեմ խաղում։ Իր առաջին հանդիպումը եվրոպական առաջնություններում անցկացրեց 2015 թվականի սեպտեմբերի 17-ին՝ Եվրոպայի Լիգայի Բրյուգեի դեմ խաղում։ Հյուսայը դարձավ թիմի հիմնական կազմի խաղացող՝ քիչ դեպքերում իր տեղը զիջելով Քրիստիան Մաջոյին։ 2016 թվականի փետրվարի 8-ին ալբանացին ընդգրկվեց Սերիա A-ի 11 լավագույն երիտասարդ ֆուտբոլիստների ցանկում՝ այնպիսի աստղերի հետ, ինչպիսին էին Պոլ Պոգբան, Պաուլո Դիբալան, Մաուրո Իկարդին և Մբայե Նյանգը։ Իր առաջին մրցաշրջանում Հյուսայը անցկացրեց 43 հանդիպում բոլոր մրցաշարերում։
2016-17 մրցաշրջանում Հյուսայը անցկացրեց 45 հանդիպում՝ դառնալով Նապոլիի 3-րդ ամենաշատ րոպեներ խաղադաշտում անցկացրած ֆուտբոլիստը։ Մրցաշրջանի վերջում նրա տրանսֆերային արժեքը բարձրացավ 18 միլիոն եվրո և նա դարձավ Ալբանիայի ազգային հավաքականի ամենաթանկ ֆուտբոլիստը։ 2017 թվականի հոկտեմբերի 21-ին Հյուսայը անցկացրեց իր 100-րդ հանդիպումը Նապոլիի կազմում՝ խաղադաշտ դուրս գալով Ինտեր Միլանի դեմ խաղում։ Ալբանացին համարվում է Սերիա A-ի լավագույն ֆուտբոլիստներից մեկը, և 2018 թվականին CIES-ը գնահատեց նրա տրանսֆերային արժեքը շուրջ 70․5 միլիոն եվրո։


== Միջազգային կարիերա ==
Հյուսայը հանդես է եկել Ալբանիայի մինչև 17 և մինչև 21 տարեկանների հավաքականների կազմում։ Հարցազրույցի ժամանակ նա հայտարարեց, որ հրավիրվել է Իտալիայի ֆուտբոլի ֆեդերացիա, սակայն մերժել է հրավերը՝ ասելով, որ ցանկանում է խաղալ Ալբանիայի հավաքականի կազմում։
Հյուսայը Ալբանիայի ազգային հավաքականի կազմում առաջին անգամ խաղադաշտ դուրս եկավ 2013 թվականի փետրվարի 6-ին՝ Վրաստանի դեմ ընկերական խաղում։ Իր պաշտոնական դեբյուտը նշեց 2013 թվականի մարտի 22-ին՝ Նորվեգիայի դեմ խաղում։ 2016 թվականի մայիսի 28-ին՝ Քաթարի դեմ խաղւոմ Հյուսայը առաջին անգամ խաղադաշտ դուրս եկավ Ալբանիայի հավաքականի ավագի թևկապով՝ դառնալով Ալբանիայի պատմության ամենաերիտասարդ ավագը։
2016 թվականի մայիսի 31-ին Հյուսայը ընդգրկվեց Ալբանիայի ազգային հավաքականի՝ Եվրո 2016-ի վերջնական հայտացուցակում։ Առաջնության ժամանակ նա մասնակցեց Ալբանիայի ամեն խաղի ամեն րոպեին, սակայն վերջինս դուրս մնաց խմբային փուլից՝ հավաքելով 3 միավոր։


== Կարիերայի վիճակագրություն ==


=== Ակումբային վիճակագրություն ===
2018 թվականի ապրիլի 13-ի դրությամբ


=== Միջազգային վիճակագրություն ===
2018 թվականի ապրիլի 13-ի դրությամբ


== Նվաճումներ ==


=== Ակումբային ===
ԷմպոլիՍերիա B․ երկրորդ տեղ․ 2013–14ՆապոլիՍերիա A․ երկրորդ տեղ․ 2015–16


== Ծանոթագրություններ ==


== Արտաքին հղումներ ==
Հյուսայի պաշտոնական Ինստագրամի էջը
Հյուսայը transfermarkt-ում
Հյուսայը soccerbase.com-ում
Հյուսայը WhoScored.com կայքում
Հյուսայը Նապոլիի պաշտոնական կայքում Archived 2016-06-18 at the Wayback Machine.
Հյուսայը ՈՒԵՖԱ-ի պաշտոնական կայքում